## Odluka Ustavnog suda Republike Hrvatske broj U/I-255/1989 od 9. svibnja 1991.

### NN 24/1991 (27.5.1991.), Odluka Ustavnog suda Republike Hrvatske broj U/I-255/1989 od 9. svibnja 1991.

# USTAVNI SUD REPUBLIKE HRVATSKE

Ustavni sud Republike Hrvatske, na sjednici 9. svibnja 1991. godine,
donio je ovu

## ODLUKA

### Ustavnog suda Republike Hrvatske broj U/I-255/1989 od 9. svibnja 1991.

1. Ukidaju se odredbe članaka 8,13,14,15. i 16. Odluke o eksploataciji
šljunka, pijeska i kamena na području općine Kardeljevo, što
ju je donijela Skupština općine Kardeljevo - sada Ploče, dana
30. svibnja 1989. ("Službeni glasnik" općine Kardeljevo,
broj 5/1989).

2. Ova će se odluka objaviti u "Narodnim novinama",
službenom glasniku Republike Hrvatske, i u "Službenom glasniku"
općine Ploče.

Razlozi

Članak 8. Odluke propisuje da je za eksploataciju mineralnih
sirovina potrebno odobrenje općinskoga upravnog organa, uz navođenje
uvjeta pod kojima se odobrenje izdaje. Člankom 13. određeno
je eksploatacijsko polje koje se daje na upravljanje i korištenje Poljoprivrednoj
zadruzi Komin, s tim da su svi korisnici tog polja dužni svoj dolazak i
brodove prijavljivati toj zadruzi, a člankom 14. Odluke utvrđene
su obveze Poljoprivredne zadruge Komin. Člancima 15. i 16. propisana
je visina naknade za eksploataciju šljunka, pijeska i kamena, te kome ona
pripada - mjesnoj zajednici odnosno Poljoprivrednoj zadruzi Komin. Ustavni
sud Republike Hrvatske razmatrao je navedene odredbe u povodu prijedloga
Poljoprivredne zadruge "Partizanska veza" iz Lovišta - Pelješac
i odlučio kao u izreci. Ocijenio je da osporene odredbe nisu bile
suglasne Zakonu o vodama ("Narodne novine", broj 32/84, 26/87,
47/89, 57/89, preč. tekst 10/90) koji je važio u vrijeme donošenja
Odluke, niti su suglasne Zakonu o vodama ("Narodne novine", broj
53/90) koji je na snazi, a koji u članku 88(1) propisuje da se vađenje
pijeska i šljunka ili kamena na području od značenja za održavanje
jedinstvenoga vodnog režima može obavljati samo u skladu s odredbama tog
Zakona. Isti zaključak slijedi i iz ustavne odredbe članka
52(2) Ustava, prema kojem se zakonom odreduje način na koji se dobra
od interesa za Republiku, a pijesak, šljunak i kamen kao prirodna bogatstva
to jesu, mogu upotrebljavati i iskorištavati. Kako iz zakonske definicije
područja od značenja za održavanje jedinstvenog vodnog režima
i iz stručnog mišljenja Ministarstva vodoprivrede o osporenoj Odluci
nedvojbeno proizlazi da je korito rijeke Neretve takvo područje,
iz odredbe članka 89(1) Zakona slijedi da se pijesak i šljunak na
tom području mogu vaditi samo na osnovi vodoprivredne suglasnosti.
a ne na osnovi odobrenja općinskoga upravnog organa, kao što je propisano
člnakom 8. Odluke. Odredbe članaka 13. i 14. Odluke utvrđuju
kao korisnika eksploatacijskog polja Poljoprivrednu zadrugu Komin, s tim
da drugi korisnici eksploatacijskog polja to čine preko ove zadruge,
što nije suglasno s odredbom članka 92(1) Zakona, prema kojoj vodoprivredna
suglasnost vrijedi samo za korisnika kojem je izdana. Zakonom je također
propisano (čl.136.) pod kojim se uvjetima plaća naknada za
vađenje pijeska, šljunka i kamena, tko je određuje i kome se uplaćuje,
pa ni odredbe članaka 15 i 16. Odluke također nisu suglasne
Zakonu. Za razliku od uvodno navedene općinske regulacije naknadu
po Zakonu određuje Upravni odbor "Hrvatske vodoprivrede"
i naknada se uplaćuje na njezin poseban račun. U skladu s
iznijetim odlučeno je kao u izreci.

Broj : U/I-255/ 1989

Zagreb, 9. svibnja 1991.

USTAVNI SUD REPUBLIKE HRVATSKE

Zamjenjuje predsjednika

**sudac Vjekoslav Čemeljić, v. r.**

---

[![](../../TipkaPočStr.GIF)](http://www.nn.hr/Narodne.htm)
[![](../../TSluzGl.GIF)](http://www.nn.hr/Glasilo/index.htm)
[![](../../TPretra.GIF)](http://www.nn.hr/search/iaquery.exe)
![](../../TElPosta.GIF)

Odluka, NN 24/1991-713